Papersnake/gushiwen huggingface dataset:
初春过宋伊水次见赠韵
董樵（清代）

五岳终难竟，蹉跎岂漫游。家居如旅梦，春雨似深秋。

樽冷山云外，潮寒岛石头。与君忘世故，正好此淹留。
魏京诗 其八
刘敞（宋代）

如虎如貔，如霆如雷。靡有远迩，天子其来。
鹊踏枝 其二
王鹏运（清代）

斜日危阑凝伫久。问讯花枝，可是年时旧。浓睡朝朝如中酒，谁怜梦里人消瘦。

香阁帘栊烟阁柳。片霎氤氲，不信寻常有。休遣歌筵回舞袖，好怀珍重春三后。
庚子元日
方回（元代）

腊天何故燠于春，恐为衣单念小民。
略见雪才余一寸，叵堪雨却过三旬。
野中荠麦不胜旺，市上杏桃无数新。
白尽此头浪多事，可怜七十四年人。
九日高会有怀宁极
韩维（宋代）

亲宾过我舍，置酒乐嘉节。
不见箕山人，坐令欢意歇。
霜风吹嘉菊，撩乱篱下发。
欲寄一枝芳，云深去鸿灭。
和富公权宗丞十站
王之道（宋代）

嗟予少也戆无奇，才力而今老更衰。
文阵异时逢大敌，犹能斩将复搴旗。
题方丈
翁合（宋代）

武夷奇绝处，水碧更山丹。
观闢南唐址，祠仍西汉坛。
山禽酣午梦，野菜健晨餐。
道士江冲一，新诗有集刊。
初阅仙音乐
耶律铸（宋代）

催花白雨衒芳春，香湿霓裳入梦云。曾是长安年少客，天津桥上月中闻。
驯鹿
王令（宋代）

日日野心新，笼栏外强驯。
祗消指马相，便有逐原人。
昔起歌宾兴，今无伏囿仁。
豺狼好牙爪，应笑角如麟。
雪中书事上李阶殿院
魏野（宋代）

草堂高逈乐郊东，西望搘筇景莫穷。
山水城池云叶里，管弦楼阁雪花中。
须知应瑞因仁政，不独呈祥自帝功。
太守多才又多暇，唱酬翻怯见诗筒。
昨日晚归戏成四绝呈子之兼烦转示进道丈 其二
吕本中（宋代）

卧疾江边久未回，懒随儿辈走尘埃。天公尚有馀情在，肯放梅花自在开。
和曹监春晴见寄
李洞（唐代）

竺庙邻钟震晓鸦，春阴盖石似仙家。兰台架列排书目，

顾渚香浮瀹茗花。胶溜石松粘鹤氅，泉离冰井熨僧牙。

功成名著扁舟去，愁睹前题罩碧纱。
偈颂七十八首
释正觉（宋代）

浪爪拏舟雪溅空，十年胸际著慈风。
如今堂上时相见，分付饮茶谈笑中。
苏学十题·辛夷
朱长文（宋代）

楚客曾流咏，吴都独擅奇。
风霆存老干，桃李避芳时。
名入文房梦，功资妙手医。
紫微颜色好，先占凤凰池。
山光寺
释法芝（宋代）

扁舟乘兴到山光，古寺临流胜气藏。
惭愧南风知我意，吹将草木作天香。
答吴与几二首
李复（宋代）

人心如惊飚，飘忽无定时。
默与身为雠，昼夜万里驰。
兀兀形未身，茫茫神先疲。
所丧甚丘山，所得微稗稊。
日月不相饶，矧可自伤夷。
志憯剧镘锄，欲问孰能知。
种苗须善本，本善苗必滋。
养生须养心，心怡气不衰。
学问自可求，予言岂汝欺。
蝉二首
子兰（唐代）

独蝉初唱古槐枝，委曲悲凉断续迟。

雨后忽闻谁最苦，异乡孤馆忆家时。

衰柳蝉吟旁浊河，正当残日角声和。

寻常不足少愁思，此际闻时愁更多。
悼亡 其一
王十朋（宋代）

伤哉无复见，老矣不成偕。牢落凝香地，同谁话此怀。
次韵郭伟节段廷
王庭圭（宋代）

山灵未忍勒铭移，空有寒鸦噪竹枝。二妙相逢春雾里，老夫将竹夜郎时。

传看尺素双鱼尾，突过黄初数子诗。不上沅江探奇绝，平生谁肯一来兹。
朝中措·晓村天气十分凉
卢炳（宋代）

晓村天气十分凉。时候近重阳。村落人家潇洒，篱菊有芬芳。年村渐觉，诗肠愈窄，酒量偏狂。好景不须放过，何妨一醉千觞。
西江月 冬至
黄淮（明代）

逗暖梅梢破玉，迎长葭琯飞灰。群阴消尽一阳回。

云物今朝献瑞。

自叹人生易老，那堪节序频催。东风次第送春来。

又是一番光采。
岳武穆祠
柳如是（明代）

钱塘曾作帝王州，武穆遗坟在此丘。游月旌旗伤豹尾，重湖风雨隔髦头。

当年宫馆连胡骑，此夜苍茫接戍楼。海内如今传战斗，田横墓下益堪愁。
复澄社兄德配高夫人挽词四首 其四
林朝崧（清代）

荆布深知梱内贤，望衡对宇住多年。过从烦作庞家黍，投赠渐无严武蝉。

之子遗徽犹宛在，故人同病信相怜。与君且学庄生达，各保残躯慰九泉。
闻韩正伦检正挂冠感叹故交怅然久之偶成三首
岳珂（宋代）

中兴王社旧同功，三世何尝间一忠。
北海真成贤吏叹，西州犹记胜游同。
逢迎有意君虽谬，喜怒无心我自穷。
诗祸古今均一律，莫将灯夜怨东风。
龙隐岩
陈岘（宋代）

烟萝深锁非凡境，泉石相逢似故人。
归认落花犹恐误，天风为我隔嚣尘。
避暑溪上
赵汝燧（宋代）

不堪蜗舍暑如炊，何处清幽可杖藜。未约客须先觅酒，要寻凉必去临溪。

撑船访洞林间港，坐石吟风柳下堤。晚网得鱼似湖白，銮刀鲙玉捣香齑。
和王员外雪晴早朝
钱起（唐代）

紫微晴雪带恩光，绕仗偏随鸳鹭行。长信月留宁避晓，

宜春花满不飞香。独看积素凝清禁，已觉轻寒让太阳。

题柱盛名兼绝唱，风流谁继汉田郎。
剑山酆氏淑景亭
吴与弼（明代）

新碣峨峨结架雄，支流虽异本原同。载瞻载仰翚飞表，春在乾坤浩荡中。
识全
释居简（宋代）

占得沙边柳外春，更专吟啸管阴晴。延祥观后茅茨老，月旦工夫子细评。
和子山种花
文同（宋代）

曾宴琼林烂熳红，宝津楼下看春风。
今朝忽向君家见，犹忆当年醉眼中。
赠供奉僧玄观
李昌符（唐代）

自得曹溪法，诸经更不看。已降禅侣久，兼作帝师难。

夜木侵檐黑，秋灯照雨寒。如何嫌有著，一念在林峦。
送侯中丞流康州
刘长卿（唐代）

长江极目带枫林，匹马孤云不可寻。迁播共知臣道枉，

猜谗却可主恩深。辕门画角三军思，驿路青山万里心。

北阙九重谁许屈，独看湘水泪沾襟。
山行二绝
王炎（宋代）

尽日扶舆度乱山，石根古涧水潺潺。
孤烟时傍翠微起，疑在新安道路间。
题徐子英小园
戴复古（宋代）

奉亲营小圃，僻在水之湄。
霜露蔡公赋，假山慈竹诗。
人皆称寿母，我独喜佳儿。
八行家风在，三迁忆旧时。
春尽出郊
张矩（宋代）

蔷薇花落笋斑斑，酝酿清和数日间。杜宇不知春去了，又啼斜日过前山。
横吹曲辞。折杨柳
沈佺期（唐代）

玉窗朝日映，罗帐春风吹。拭泪攀杨柳，长条宛地垂。

白花飞历乱，黄鸟思参差。妾自肝肠断，旁人那得知。
送李挚赴延陵令
刘长卿（唐代）

清风季子邑，想见下车时。向水弹琴静，看山采菊迟。

明君加印绶，廉使托茕嫠。旦暮华阳洞，云峰若有期。
夏夜
陈与义（宋代）

待到天公放月时，东家乔柏两虯枝。
悬知满地疏阴处，不及遥看突兀奇。
满江红·代北燕南
纳兰性德（清代）

代北燕南，应不隔、月明千里。谁相念、胭脂山下，悲哉秋气。小立乍惊清露湿，孤眠最惜浓香腻。况夜鸟、啼绝四更头，边声起。
销不尽，悲歌意。匀不尽，相思泪。想故园今夜，玉阑谁倚。青海不来如意梦，红笺暂写违心字。道别来、浑是不关心，东堂桂。
送欧阳逊老从谦之湖阃照磨
张翥（元代）

白云亲舍在湘东，怀牒归来昼锦同。宾幕尽趋元帅府，朝班旧引大明宫。

剑横岩客南楼日，瑟罢湘灵北渚风。何处登临最相忆，江蓠秋碧畹兰红。
蒙泉堂
释道潜（宋代）

百尺苍崖底，蒙泉自我名。滀涵滋造化，汲引绝亏盈。

碧甃深仍固，朱栏小易成。慇勤中夜月，长与照澄明。
张嘉父生日
唐庚（宋代）

灵光不自藏，今日诞忠良。挥麈云腾涌，峨冠鹤瘦长。

强明心似月，勤干鬓成霜。赤县鸣琴宓，清朝揽辔滂。

权衡公调选，陵阜富糇粮。除恶虽云切，忧民只恐伤。

行看星使动，已觉省兰香。寿考何须祝，传家辟谷方。
寄题历阳王纯甫新作连云观二首 其一
郭祥正（宋代）

久持使节别尧天，故起朱楼北斗边。势压江淮盘地厚，影分吴楚与云连。

一声奏笛龙蛇晓，八法书牌剑戟悬。更借湓城庾家月，芟除桂树照樽前。
题伍相庙
常雅（唐代）

苍苍古庙映林峦，漠漠烟霞覆古坛。

精魄不知何处在，威风犹入浙江寒。
李尚书有唐画飞燕姊弟为娇困相倚之态
陈孚（元代）

玉鸾支枕珊瑚几，绿鬓微困娇相倚。太液东风扶不起，一双芙蓉袅秋水。

粉痕谁写温柔乡，浅蛾对蹙烟峰长。意中似有赤凤凰，唾花犹溅榴裙香。

合欢绣带飘金缕，含情两两春无语。冰魂缥缈空千古，月落鸳鸯渡南浦。
破琴诗（并引）
苏轼（宋代）

旧说，房琯开元中尝宰卢氏，与道士邢和璞出游，过夏口村，入道佛寺，坐古松下。
和璞使人凿地，得瓮中所藏娄师德与永禅师书，笑谓琯曰：“颇忆此耶？”琯因怅然，悟前生之为永师也。
故人柳子玉宝此画，云是唐本，宋复古所临者。
元祐六年三月十九日，予自杭州还朝，宿吴淞江，梦长老仲殊挟琴过予，弹之有异声，就视，琴颇损，而有十三弦。
予方叹惜不已，殊曰：“虽损，尚可修。
”曰：“奈十三弦何？”殊不答，诵诗云：“度数形名本偶然，破琴今有十三弦。
此生若遇邢和璞，方信秦筝是响泉。
”予梦中了然识其所谓，既觉而忘之。
明日昼寝复梦，殊来理前语，再诵其诗，方惊觉而殊适至，意其非梦也。
问之殊，盖不知。
是岁六月，见子玉之子子文京师，求得其画，乃作诗并书所梦其上。
子玉名瑾，善作诗及行草书。
复古名迪，画山水草木，盖妙绝一时。
仲殊本书生，弃家学佛，通脱无所著，皆奇士也。
破琴虽未修，中有琴意足。
谁云十三弦，音节如佩玉。
新琴空高张，弦声不附木。
宛然七弦筝，动与世好逐。
陋矣房次律，因循堕流俗。
悬知董庭兰，不识无弦曲。
题寄颜画士姜元恺
袁说友（宋代）

丹青以意不以色，人不论形当论心。
我有平生方寸地，烦君更向笔端寻。
青松路
曾极（宋代）

致君尧舜何难，投老钟山赋考槃。
愁杀天津桥上客，杜鹃声里两眉攒。
冷廨面挹重湖结楼以收逸放之景扁以清斯诸友
洪咨夔（宋代）

宁饮三斗水，不揖褦襶子。
宁食三斗葱，不踏龙断市。
伯夷圣之清，饿死不受滓。
死犹清可为，况乃未必死。
几人浊恶海，鸡鸣为利起。
魏其武安门，洒削胃脯氏。
揶揄首阳山，自伐我计是。
使清能死人，浊者亦死耳。
官居寂寞滨，不堕闤闠裹。
嚚尘一关隔，宛在水中沚。
楼居得未有，鉴影时自喜。
天空塔戴角，湖斂沙脱觜。
乌桕重量有阴，芙蕖淡秋蕊。
鹭点横烟稠，雁掠断云驶。
山缺女墙转，林斜僧屋倚。
江流在何许，危墙出半指。
长堤苔痕平，尽日无步屣。
有人为我来，寒冰照人只。
鸥盟以要之，相对弄清泚。
明月不满掬，一漱霜入齿。
}葹菉薋盈室，为君种兰宦。
户服艾盈腰，为君揽荃芷。
吾非好独清，浊亦君所耻。
千丈一寸浑，清恐不如此。
出门歌濯缨，声节中宫徽。
西风骑两鹄，碧落绝万里。
减字木兰花（次昌甫韵）
韩淲（宋代）

年光虚度。能得几多消散处。莫恨归迟。得见新词不自持。

山中酒里。笑语喧哗知有弟。此意谁如。世事纷纷一任渠。
题雨中行人扇图
麻九畴（金朝）

幸自山东无赋税，何须雨里太仓黄。
寻思此个人间世，画出人来也着忙。
问性之病
胡仲参（宋代）

莫向推敲苦用心，闻君病里亦沉吟。
书灯挑尽无人共，药鼎煎残到夜深。
霜后菊花方寂寂，腊前梅事又骎骎。
相看咫尺如千里，几度逢人问信音。
水调歌头·云海漾空阔
张孝祥（宋代）

云海漾空阔，风露凛高寒。仙翁鹤驾，羽节缥缈下天端。指点虚无征路，时见双凫飞舞，挥朱隘尘寰。吹笛向何处，海上有三山。

彩衣新，鱼服丽，更朱颜。蟠桃未熟，千岁容与且人间。早晚金泥封诏，归侍玉皇香案，踵武列仙班。玉骨自难老，未用九霞丹。
诗三首
佚名（宋代）

越娘墓下秋风起，脱叶纷纷逐流水。
只如明月葬高原，不奈霜威损桃花。
句 其七
吴激（宋代）

数树残花喜春在，一声啼鸟觉山深。
哭马士明都事 其二
成廷圭（元代）

干戈未定失英雄，野寨无人战舰空。三十六陂波浪恶，故人何处哭秋风。
夜半
李商隐（唐代）

三更三点万家眠，露欲为霜月堕烟。
斗鼠上堂蝙蝠出，玉琴时动倚窗弦。
叹世道第一百九十二
文天祥（宋代）

古来遭丧乱，丈夫多英雄。
悠悠委薄俗，岂非吾道东。
哭王子直 其二
刘攽（宋代）

衰老惜年岁，羁孤慕友生。一哀谁为恸，百志尔无成。

弓剑轻前敌，诗书足自名。人皆期不朽，持此傲公卿。
哭宗叔致政大将军
郭祥正（宋代）

文锋困挫离场屋，武略纵横勤冕旒。国士传家虽有子，将军终老不封侯。

抱冰末路垂三纪，埋玉空山第一秋。馀派江东藉云荫，载瞻遗像涕交流。
题蒲涧帘泉宴坐图为朱君 其三
屈大均（明代）

闻道漳河日，君为佐郡贤。赋裁铜雀下，杯引玉鱼边。

未老身难隐，成童道已传。千金方不少，内外葛洪篇。
缘识
宋太宗（宋代）

月光红燄影参差，九衢丽景意蹰踟。
车马往来殊无碍，几人相逐几人随。
天河夜静色如银，半拥红街半拥春。
山高市邑弦管处，烛残露湿伴香尘。
传更漏唱欲将催，百万灯花焰里开。
醉酒狂歌家家客，行坐欢娱莫自裁。
去年今夕一般游，桂树蟾宫慢欹楼。
更深渐觉寒气冷，云摇五色顺情流。
玉楼春
周邦彦（宋代）

大堤花艳惊郎目。秀色秾华看不足。休将宝瑟写幽怀，座上有人能顾曲。
平波落照涵赪玉。画舸亭亭浮淡渌。临分何以祝深情，只有别离三万斛。
为圆上人赋雪洞
止庵法师（明代）

禅室虚生白，居之最吉祥。
了经何待月，上鬓不知霜。
宿恐云来借，寒愁火有妨。
老僧接息久，无复梦华阳。
重至秀山售屋将归十首
方回（元代）

本谓驰亨轫，焉知蹈骇机。
七年当郡寄，一物不家归。
池□鱼犹聚，庭看竹未稀。
后人低价得，应免苦相讥。
华山歌
陈琏（明代）

巍巍泰华山，磐礴奠西方。金精孕灵异，形状非寻常。

孤高拔地五千仞，三峰秀出北斗傍。乾坤开辟几万载，但见山色恒苍苍。

云梯石磴之险不可以径上，仰见铁縆络石生寒光。

游人扳缘若猿狖，下瞰绝壑魂飞扬。崄巇历尽至平坦，琳宫贝阙何辉煌。

金芝瑶草纷莫数，琼林珠树森成行。水帘千尺捲晴雪，丹灶白日凝玄霜。

仙风吹下玉井莲，花瓣岂止十丈长。世人见之不敢拾，但觉满地生天香。

吁嗟乎，泰华之胜有如此，况遇异人过后名逾彰。

昔闻十六仙，餐霞当糇粮。一朝功成游碧落，祥鸾瑞鸐同翱翔。

复闻希夷公，高卧白石床。紫泥丹诏徵不起，幽梦直要追羲黄。

至今遗迹宛然在，岁月已远亭台荒。我从关东来，见山喜欲狂。

淩晨登绝顶，举目天茫茫。诸山平地若培嵝，齐州九点犹豪芒。

蓬莱云气恒在目，王京千里遥相望。欲招瀛州仙，同此乐徜徉。

雕盘擘麟脯，玉斝分琼浆。双吹紫鸾笙，乘风游帝傍。

愿将万寿献天子，永令四海歌时康。
次昌甫韵
韩淲（宋代）

人物曾几何，岁月良不待。秋深动金石，夜久生竽籁。

凉知神观回，静胜语嘿对。悠悠苔竹轩，语短莫能载。
行行且游猎篇
李锴（清代）

青丝络头金盘陀，男儿须用好马驮，南山麋鹿苦不多。

左马右马随手获，前者丽龟后折骼。归来买醉长安肆，封侯自是寻常事。

自来马上不读书，偶然识得刀头字。
闻雷可喜
赵抃（宋代）

雷奔电激夜溟溟，虎啸能吟魄鬼惊。用即不勤功即进，圣胎涵养道芽生。
王孟端烟雨竹石正统十四年为许竹窗题 其一
张宁（明代）

西风萧飕白石寒。鼪鼯昼啼榆叶残。沅湘归客望江干。九疑云路何漫漫。
京兆安汾叟赴辟临洮幕府南舒李君自画阳关图并诗以送行浮休居士为继其后
张舜民（宋代）

古人送行赠以言，李君送人兼以画。自写阳关万里情，奉送安以从辟者。

澄心古纸白如银，笔墨轻清意潇洒。短亭离筵列歌舞，亭亭諠諠簇车马。

溪边一叟静垂纶，桥畔俄逢两负薪。掣臂苍鹰随猎犬，耸耳駏驴扶只轮。

长安陌上多豪侠，正值春风二三月。分明朝雨浥轻尘，客舍青青柳色新。

主人举杯苦劝客，道是以征无故人。殷勤一曲歌者阕，歌者背泪沾罗巾。

酒阑童仆各辞亲，结束韬縢意气振。稚子牵衣老人哭，道上行客皆酸辛。

唯有溪边钓鱼叟，寂寞投竿如不闻。李君此画何容易，画出渔樵有深意。

为道世间离别人，若个不因名与利。红莲幕府尽奇才，家近南山紫翠堆。

烜赫朱门当巷陌，潺潺流水绕亭台。当轩怪石人稀见，夹道长松手自栽。

静锁园林莺对语，密穿堂户燕惊回。试问主翁在何所，近向安以幕府开。

歌舞教成头已白，功名未立老相催。以山东国不我与，造父王良安在哉。

已卜买田箕岭下，更看筑室颍河隈。凭君传语王摩诘，画个陶潜归去来。
何造诚作浩然堂陈义甚高然颇喜度世飞升之说
黄庭坚（宋代）

公欲轻身上紫霞，琼爢玉馔厌豪奢。
百年世路同朝菌，九钥天关守夜叉。
霜桧左纽空白鹿，金炉同契漫丹砂。
要令心地闲如水，万物浮沈共我家。
杂曲歌辞。春游乐
施肩吾（唐代）

一年三百六十日，赏心那似春中物。

草迷曲坞花满园，东家少年西家出。
罂粟花
董嗣杲（宋代）

红白花开委暮尘，野粮能疗野居贫。长腰可抵丰年米，苍玉难居食肉人。

石钵柳槌研乳细，春苗秋实荐香新。马前见此羁怀恶，强饭应钟万里身。
病起
福喜（清代）

小疾才三日，幽情减二分。对花疏把酒，倚槛懒看云。

暑气先秋逼，喧声近市闻。更兼吟太苦，瘦不让休文。
项里观杨梅
陆游（宋代）

山中户户作梅忙，火齐骊珠入帝乡。
细织筠笼相映发，华清虚说荔枝筐。
东征二首 其一
揭轨（明代）

束发结豪俊，客游在京都。风尘一浩荡，志欲效驰驱。

身许孙讨一，气凌李轻车。一朝不自保，空愧为丈夫。

家乡既荡尽，焉用独全躯。流光信冉冉，抚髀将何如。
人日怀成父弟
赵蕃（宋代）

人日雨连元日阴，杜陵时节已如今。
苔迷草色闲多思，竹倚梅花瘦不禁。
徵事还愆退之集，题诗漫有蜀州心。
溪南有弟遥成隔，目断苍然暮色侵。
扇子峡
范成大（宋代）

兹行看山真饱谙，今晨出峡仍穷探。
南矶北矶白铁壁，千峰万峰苍玉篸。
横前直疑江已断，崛起竞与天相搀。
蜀山欲穷此盘礡，禹力已尽犹镌劖。
望舒宫中金背蟾，泥涂脱尽余老馋。
下饮岷江不知去，流涎落吻如排髯。
挈瓶檥棹斞清甘，未暇煮茗和姜盐。
聊将涤砚濡我笔，恍惚诗律高巉岩。
观四种梅
曾几（宋代）

斩新梅蕊破东风，一树鹅黄一树红。
不着铅华元自好，未妨时世略相同。
红梨
王安石（宋代）

红梨无叶庇花身，黄菊分香委路尘。
岁晚苍官才自保，日高青女尚横陈。
敬和老人寓舍
洪咨夔（宋代）

邹不辞三徙，滕何爱一廛。
典衣宽酒债，乞米续炊烟。
胜败供飞雹，亏成付响泉。
东山时撰屦，花底弄潺湲。
偶成
柯辂（清代）

牢落多忧患，须眉一老翁。广文居五席，十载等旋蓬。

海色残霞外，人烟落照中。宜春新换帖，岁序又匆匆。
和梦所居庸九日韵
张佩纶（清代）

秋色无南北，人心自浅深。毫枯搜猎免，弦静下归禽。

老守行千里，长城亘百寻。驼铃诗思倦，争似戍楼砧。
呈县尹
陈普（宋代）

生贤造物意何仁，一本从来只为民。
择取易中五阳卦，要令到处四时春。
黄扉紫闼终行志，碧水丹山且爱人。
满县栽花祗悦目，桑麻雨露是公真。
同张伯永出郊迓客倦叹之馀因以成咏
赵蕃（宋代）

度日无悰得养痾，不知春事已云多。桃花灼灼为谁好，杨柳依依如恨何。

曲折东西山展画，抑扬高下鸟闻歌。是间有句彊能管，古淡如君莫我诃。
壬辰过鄂渚简张子直总干二首
李曾伯（宋代）

一自檀溪把酒余，年来夷路崎岖。
栖头落日人空老，局面西风事顿殊。
故国山容增黯淡，旧时柳色半荒芜。
草堂想见忧时切，曾赋官军近捷无。
题甘泉书院
陈与义（宋代）

甘泉坊里林影黑，吴氏舍前书榜鲜。
床座畧容摩诘借，桂枝应待小山传。
兵横海内犹纷若，风到湖南还穆然。
勉效周生述孔业，赋诗吾独愧先贤。
柳下
释行海（宋代）

白絮随风作雪飞，青丝拂地带烟齐。
湖光潋滟春光暖，上有流莺款曲啼。
是日至马祖岩和前韵
李昴英（宋代）

九秋天地香，赣产饶木犀。
登高诣其巅，风健戏马嘶。
偷得一日闲，古锦奚奴携。
秋阳阁霏雨，飞盖换障泥。
举扬马祖禅，拂摩老坡题。
菊萸劝人饮，猛吞玉东西。
凭阑视九州，莽苍烟水低。
如何昌黎翁，华岭须缚梯。
野性淡无嗜，所乐惟山溪。
每羞名利区，得失争虫鸡。
意行契真趣，荒苔踏成蹊。
嘉辰且尽欢，聚散或不齐。
歌
南昌老翁（宋代）

蓝采禾，蓝采禾，
尘世纷纷事更多。争如卖药沽酒饮，
归去深崖拍手歌。
上巳同沈虞卿尤延之王顺伯林景思游湖上得十绝句呈同社 其八
杨万里（宋代）

凭久栏干可一杯，湖山飞入水中来。多情燕子能相劝，舞破东风去却回。
南郊大礼诗
王禹偁（宋代）

严禋礼退一阳生，拚贺欢呼动四溟。
圣寿久长南至日，宝图高大北辰星。
九重城阙天将曙，百万人家户不扃。
知有化工无弃物，海波分纳一浮萍。
送游同年赴增城征官 其二
徐鹿卿（宋代）

君行岭海独贤劳，我念乡关折大刀。心事有如江水白，谊风端共庾山高。

理财只合从周礼，饮酒何妨读楚骚。客至无毡相谅得，请将诗句当共牢。
小圃睡起
邵雍（宋代）

门外似深山，天真信可还。
轩裳奔走外，日月往来间。
有水园亭活，无风草木闲。
春禽破幽梦，枝上语绵蛮。
登镇阳龙兴寺阁观铜铸观音像
萨都剌（元代）

眼中楼观见应稀，铁凤栖檐势欲飞。天半宝花飘阁道，月中桂欲落僧衣。

高擎玉露仙人掌，上碍银河织女机。全赵堂堂遗物在，山川良是昔人非。
云雾敛
谭处端（元代）

做修持，休轻侮。认取云中，细细清清雨。净净泠泠灵芽吐。

心外清求，谩了虚辛苦。

坐与行，卧与住。闲里闲搜，闲暇逍遥做。结就金花开玉户。

一道光明，直射无为路。
颂古二十一首 其十八
释居简（宋代）

才伸劫火光中问，便解随他去复回。回到悔来坡下路，乱山依旧碧崔嵬。
江城子·绿丛篱菊点娇黄
高观国（宋代）

绿丛篱菊点娇黄。过重阳。转愁伤。风急天高，归雁不成行。此去郎边知近远，秋水阔，碧天长。郎心如妾妾如郎。两离肠。一思量。春到春愁，秋色亦凄凉。近得新词知怨妾，无处诉，泣兰房。
题龙君祠
赵汝衡（宋代）

万顷鲸波内，归然一石山。
江神惊贝阙，湘女露云鬟。
客棹苍茫外，只园紫翠间。
我来嗟索寞，登眺却忘还。
至陈仓晓晴望京邑
卢照邻（唐代）

拂曙驱飞传，初晴带晓凉。雾敛长安树，云归仙帝乡。

涧流漂素沫，岩景霭朱光。今朝好风色，延瞰极天庄。
出师讨满夷自瓜州至金陵
郑成功（明代）

缟素临江誓灭胡，雄师十万气吞吴。
试看天堑投鞭渡，不信中原不姓朱！
咏史下·魏徵
陈普（宋代）

东宫无德倚仪刑，又似当年傅建成。
可笑郑公如百舌，春前夏后两般声。
赠吕南叔谈命二首
姚勉（宋代）

龙首皆求到凤池，此心只为利名驰。
吾侪所志惟天爵，厚禄高官总不知。
次韵和渊明饮酒诗二十首 其十一
李纲（宋代）

三径渊明居，一区子云宅。吾生诚易足，处静期息迹。

负郭千亩田，种秫当八百。酿为瓮盎春，悠然举大白。

于世复何求，安用长太息。
寄陆郎中
姜特立（宋代）

整整平头七十春，两翁可是太陈陈。
世间过眼无非故，唯有诗情老更新。
早行
吴沆（宋代）

晨风集微和，晓色动佳气。
溟溟四郊烟，漠漠一川水。
前村鸡犬喧，远树鸟雀喜。
山腰客行来，林下雉惊起。
时闻牧童谣，不见骑牛至。
回头望东隅，晓日粲光丽。
胸襟倏暄烦，败我幽静意。
行行载驰驱，已复到城市。
涂次偶作
唐求（唐代）

岁月客中销，崎岖力自招。问人寻野寺，牵马渡危桥。

为雨疑天晚，因山觉路遥。前程何处是，一望又迢迢。
观乌龙山瀑布
朱翌（宋代）

五老峰前三峡桥，不论时节听飞潮。
那知冷落穷山时，忽见晴空练一条。
蒋溥进所作塞外杂咏依韵和之 其十 铜晷
弘历（清代）

巧制伊谁意最初，不淆方位指南如。宵明长短无差报，十二时辰有定书。

测景每教临日下，寻题便以适几馀。今人雅合分阴惜，陶侃名言实起予。
寿遂宁李漕
李曾伯（宋代）

今世儒宗一泰山，暂乘紫气下函关。
主盟道学周程上，伯仲诗名李杜间。
少府暂分肤使节，甘泉合在侍臣班。
春江一碧平於掌，好趣牙樯待赐环。
渔村
叶茵（宋代）

古柳溪头枕断槎，横篙挂网几渔家。
得鱼去换红蒸米，呼子来挑荠菜花。
因大师请赞
释师范（宋代）

不是神，不是鬼。
突出人前，是何面嘴。
妙因等闲觑破，扣齿擎拳顶礼。
唵苏嚧苏嚧{左口右悉}唎{左口右悉}唎。
藤溪怀古
鲍若虚（宋代）

小桥流水去茫茫，隔岸何人在一方。
传道荆公曾晓渡，天风吹落五更霜。
曾宏父将往霅川见内相叶公以诗为别次其韵以自见 其十
沈与求（宋代）

邦侯言语妙天下，学海故自吞百川。传杯击钵尽具眼，醉中莫漫思逃禅。
长亭怨·与李天生冬夜宿雁门关作
屈大均（明代）

记烧烛、雁门高处。积雪封城，冻云迷路。添尽香煤，紫貂相拥夜深语。苦寒如许。难和尔、凄凉句。一片望乡愁，饮不醉、垆头驼乳。
无处，问长城旧主，但见武灵遗墓。沙飞似箭，乱穿向、草中狐兔。那能使、口北关南，更重作、并州门户。且莫吊沙场，收拾秦弓归去。
暮鸦有感
谢榛（明代）

来时池草吐春芽，秋水惊心落藕花。
空记三秋故乡梦，夕阳衰柳看归鸦。
齐天乐 至六安写怀
陈霆（明代）

秋风千里骑黄鹄，翩然白云南去。芳草闲情，枢波醉眼，一枕苍去留住。

清时有味。尽棋局坐忘，茶瓯相对。百首新诗，江山风月助奇思。

功名自来浪许，道炊烟未散，丛阴无处。磨蚁嫌贪，竿鱼讶冷，一笑晚山横翠。

闲门静闭。任蝴蝶上阶，雀罗张砌。梦落朝班，日高慵未起。
宿吉祥寺赠应上人
王之道（宋代）

窗前修竹翠摩云，清閟题轩念昔人。
三纪重来惊隔世，一言相契定前因。
攜尊得得纷亲友，抉藕累累萃里民。
祖意如来烦指似，迷舟何幸济通津。
雨
吴敬梓（清代）

轻暖卷帘衣，孤亭暮雨微。落红辞密树，新绿满遥扉。

阶下苔痕长，梁间燕子归。西窗灯影暗，枯坐欲忘机。
竹
蔡槃（宋代）

每爱幽窗下，烟藂与露枝。
才闻风起处，便是雨来时。
节直将谁比，心虚只自知。
青青长在眼，休说化龙迟。
和刘景文登介亭
袁毂（宋代）

东南富山水，所病在卑溽。阴晴变朝暮，梅雨大田足。

翰苑宴高堂，金斝浮蚁渌。诗泠四座耳，醉饱五经腹。

亭午登介亭，萦纡俯山麓。行路愁暍死，是月丁初伏。

乘高瞰群峰，刚后浪奔逐。三吴在指掌，百粤入双目。

汉忧分朱蟠，尧意注黄屋。下舆曾未几，传命甚邮速。

霸遂伏下风，元白仰高躅。倡予而和汝，谈笑唾珠玉。

所恨继者贫，囊箱无寸幅。刘侯世良将，文史三冬读。

坐啸胡骑却，行歌燕旦哭。儒将久寂寥，断弦今日绩。

所得最在诗，铦利锋莫触。唱酬黄卷上，如响答深谷。

王侯富方丈，熊掌我所欲。独馁不得饱，中心但诚服。
赠杨朗溪
潘淳（清代）

廿载神相接，方壶步后尘。人间云物变，我辈性情真。

渌酒频烧烛，青山许卜邻。明年重问渡，不复叹迷津。
贺曾修撰帅江陵
董颖（宋代）

化蜀归来欲醉吟，君王又起福淮民。
旌旗光动迟迟日，鼓角声传盎盎春。
风采十州安抚使，典刑四海老成人。
屯田小试营平策，蚤晚论思从紫辰。
寿百岁翁林公诗
朱浙（明代）

海上神仙不可期，河车金鼎诚支离。乾坤大璞凿已久，人生满百岁者谁。

黄石之阳林氏叟，皓如松雪垂双眉。行年一百不计闰，三万六千日又奇。

神强骨壮善食饮，手足便利无倾攲。旦出里门事拜谒，礼数舂容忘倦疲。

传闻邻境作春事，排当古物惊群儿。赪肩骈足快一往，道路见者咸叹嘻。

殷盘周鼎失颜色，兑戈垂矢谁顾之。平生胸腹极坦荡，语言易直无嵚崎。

里中子弟薰雅俗，千载下见羲皇时。天寿平格自应尔，令德寿岂将奚疑。

天下乱多治日少，百年升平古所稀。安得生逢明盛世，列圣继作登丰熙。

有目不曾见甲胄，有耳不曾闻鼓鼙。岁时闾里相欢洽，姻族共保无参差。

圣明推恩遍庶老，乌纱白发光期颐。人生如此足可乐，和气之会谁能希。

长夏芳辰属初度，草堂旭日春迟迟。云仍满目环膝下，缤纷贺客陈文辞。

远近来观填巷陌，氤氲瑞气光门楣。此翁精神真大耐，将来岁月浩无涯。

天马山人镇无事，年年来送寿翁诗。
晚泊鄞阳
林藻（唐代）

孤帆高楼鄞阳城，万顷清流一应声。青鬓初随衰草谢，白云还傍故山行。

梦中美酒酬枚乘，江上秋风属屈平。愧我一生潦倒甚，全无佳句答长庚。
南堂八绝句 其四
邹浩（宋代）

盆水如池傍竹根，早期功业在龙孙。尔来取饮多奇羽，更得南堂幽趣繁。
临江仙（送使君刘显谟归三衢）
姚述尧（宋代）

忆昨曾将明使指，轺车踏遍东城。重来游戏拥双旌。江山皆故部，英俊尽门生。|<时坐客预门生者六>|

杖策翩然归去也，送行满坐簪缨。尊前雨泪不胜情。曲终人散后，江上数峰青。
送铁岭许明府进应召入都
戴梓（清代）

黄风搆冰冰转裂，洞穴穿衢铁城雪。使君闭衙手如冰，炊断寒烟泣边月。

剖蚌不珠草不蔘，三年空滞辽河阴。前年天子来东狩，赋成直向天阊叩。

携去承明示钜卿，钜卿研勘神色惊。陈思己往太冲死，何来神怪横苍溟。

昨岁储君复狩来，宵驰召对呼奇才。帐前彤管白玉版，万言立下生风雷。

大官进食赐频数，亲颁雉兔恩隆哉。侍臣可望不可近，雪里猥裘倾耳听。

猎骑千重不放围，论诗正热情难竟。小帙蝇头进御床，床前五色流瑶光。

兰膏白日侍涓肃，但闻天语声琳琅。鳌掷鲸掀海若若，风樯阵马天茫茫。

潇湘猗兰秋雨细，美人春睡胭脂腻。清庙宫中振玉音，蓬莱阙下歌群帝。

愧我哇淫四十年，逢君惊愕难成字。吁嗟乎，明良际遇今如是。

锋车锋车西入都，关山绣绿莺呼雏。索我北窗支病画，墨花吮渍空模糊。

鹅溪七尺剪秋水，他年愿作调羹图。
和留粹中将游南华之什
陈元晋（宋代）

南来佳山水，清淑如三吾。
何秘二水间，独有八境图。
秀水饥可餐，清沦渴可{奭斗}。
颉颃飞霞俩，簸弄明月珠。
心闲鸥许知，日远鸿与徂。
蓬窗苦局促，略取山川娱。
是间有意趣，逢人辄周诹。
一舍两丛林，半点尘埃无。
顿渐非二门，凡圣同一区。
风佛心即了，迷者直非夫。
冥心休外观，一此同僧趺。
南坡口号十八首
郑清之（宋代）

试向清池放小鲜，洋洋圉圉忽攸然。
校人真个知鱼乐，杀活机锋总是禅。
题汪水云诗十首
罗志仁（宋代）

曾住西湖画幅间，楚乡久客亦良难。
先生道眼无分别，浙水江云一样看。
次韵李成之待制见寄
毕仲游（宋代）

有客昔遭遇，郎官帅秦川。得閒欣燕处，佳句出天然。

羽翼九万里，功名三十年。诗成传万口，世俗累都捐。
别墅
沈说（宋代）

野舍清溪曲，连茅接树阴。
呼童邻错应，贳酒妇同斟。
落照收残雨，寒烟出寸岑。
江湖成梦事，投老属山林。
西斋杂咏六首 其四 冬青
刘安上（宋代）

得名固不诬，对植近庭庑。叶绿带寒烟，花繁泣微雨。
舒彦升寄东阜诗次韵
韩淲（宋代）

朔风吹起雪成团，东阜知谁可岁寒。饭了行吟应杖屦，客来因酒置杯盘。

弹冠结绶人皆易，问舍求田我亦难。安得相从话畴昔，但寻幽事博轻安。
仇英青绿画
玄烨（清代）

流莺百啭起烟槐，细雨油云点翠苔。松竹青青山色静，游人倚杖尚徘徊。
诗廊为朗亭侍讲赋
邵懿辰（清代）

清都太微列仙侪，入值金坡侍书帷。有赐池馆名澄怀，中罗水石清而嵬。

乔阴一径覆楸槐，芰荷发水盈湾洄。退食岸巾时往来，翛然紫府绝黄埃。

西家架格新亭台，三山拨眼青崔崔。昆明湖水平如杯，迤东诘曲何辽哉，荒寒野色连砠涯。

红蓼疏疏间芘衃，醉梦忽堕江湖隈。东阳彩笔兼邹枚，玉珂散直铜龙回。

曲廊寻诗谁所开，新安侍郎昔手恢。忆跨诗坛推伯才，酒狂草圣鏖风雷。

笑扳斗杓以手挼，龙门万士争摩挨。如鸟识凤蟹朝魁，奥句奇章于此裁。

黄钟肯从牛铎谐，可怜今向蓬蒿埋。君继那居葺坠𠇗，枕溪却月不足佳，朱甍影落池心漼。

杂花如绵酒如淮，觥秋兀兀欢追陪，诗成何劳刻烛催。
田路泥行
杨万里（宋代）

路是新泥作，泥逢积雨滂。
如缘大鲶脊，更绕九羊肠。
前店看殊近，行人觉转长。
商量避五岭，辛苦恰相当。
梅花七律
张道洽（宋代）

蓓蕾梢头破晚寒，风流无限涧之南。
俯看春艳相千万，微挂月之初二三。
岩桂清应居此下，山桃素不与吾谙。
一枝昨夜垂垂白，知在前村水竹庵。
哭伯兄
钱凤纶（清代）

在昔皇天倾，覆卵无完理。
兄不即殉身，感奋良有以。
摩挲双匕首，一夕再三起。
千钧重一发，恐复忧天只。
荏苒岁月间，隐痛入骨髓。
未戡仇人胸，抱疾忽焉死。
尸床目不瞑，不继非人子。
尚有娥亲在，李寿汝莫喜。
偈颂一百一十七首
释绍昙（宋代）

前宵剪月亭边，曲奏高山流水。
虽云狮子筋弦，品弄必资妙指，
不落宫商人耸耳。嘉州大像增百倍精神，
荆溪老龙添十分活意。正音将谓绝无闻，
谁料郑声乱雅中，有此清弹尔。
惭愧惭愧。
淳熙四年二月既望静江守臣张某奉诏劝农于郊
张栻（宋代）

保尔家室，抚乐幼樨。
既迄有年，复思嗣岁。
二高行赠剑父、奇峰兄弟
丘逢甲（清代）

岭南今日论画手，二高杰出高于时。渡海归来笔尤变，丹青著手生瑰奇。

小高温温清而臞，大高短小雄有髭。我方主教罗以礼，翩然作我图画师。

岭南二月三月时，杜鹃啼上红棉枝。小高写扇昨赠我，相看令我生古悲。

杜鹃帝蜀昔亡蜀，从此化为亡国物。一啼津桥炎宋衰，再啼大都胡元没。

何人复拜古帝魂，杜陵野老空自屈。凤凰麒麟今不来，羽虫毛虫胥可哀。

昨闻大高忽画虎，群雄草泽争惊猜。画虎高于真虎价，千金一纸生风雷。

我闻狮尤猛于虎，大高画狮勿画虎。中国睡狮今已醒，一吼当为五洲主。

不然且画中国龙，龙方困卧无云从。东鳞西爪画何益，画龙须画其威容。

中原岂是无麟凤，其奈潜龙方勿用。乞灵今日纷钻龟，七十二钻谋者众。

安能遍写可怜虫，毛羽介鳞供戏弄。粉碎虚空一物无，上天下地存真吾。

奇峰之峰剑父剑，乞为我写携剑昆崙看瀑图。
石门西华寺三首 其二
林光（明代）

手把芙蓉花，笑坐西华寺。香风吹白莲，十年今一至。
和束熙之雨后
王令（宋代）

猎猎风吹雨气腥，谁翻碧海踏天倾。
如何农畯三时望，只得官天一处鸣。
何处断虹残冷落，有时斜照暂分明。
当车收辙云藏迹，依旧晴空万里平。
王梦得意久出远归惠诗次韵
章甫（宋代）

手栽桃李已成花，久客归心急莫鸦。
别后新诗圆似弹，依前瘦马钝如蛙。
路长人困煎茶店，春去莺啼卖酒家。
三径未荒还寄傲，只应清梦到京华。
七十九吟十首 其七
刘克庄（宋代）

经书上卿曰刘子，史称三老为董公。赵章泉自号晏叟，朱先生一字遁翁。
寄和些翁补山堂诗己就闻翁返石门复次元韵寄意
王夫之（明代）

无字之碑谁帝虎，无弦之琴谁宫羽。角尖不挂羚羊痕，随意天花散春雨。

我公昔浮玉沙湖，湖上突出孤山孤。补山未了公南返，螺髻修眉半有无。

下士之见不越咫，谓公勤勤补山耳。支祈平吞江南之云江北梦，息壤欲堙何处起。

公笑捲山山为藏，青苍缩入柳杯里。折脚铛中冰不腐，煮烂须弥将芥补。

湖南空有青莲七十二万茎，总不入公补处数。无土不现补山堂，峥嵘日月开幽荒。

飞来之峰弹指已过洞庭水，北山愚公嗟徬徨。
焚余
蒋中和（清代）

寂寂衡门草《太玄》，相知博得一桓谭。只缘老去还投阁，翻羡伊人名不传。
上东林和尚
贯休（唐代）

让紫归青壁，高名四海闻。虽然无一事，得不是要君。

道只传伊字，诗多笑碧云。应怜门下客，馀力亦为文。
香山居士写真诗
白居易（唐代）

昔作少学士，图形入集贤。今为老居士，写貌寄香山。

鹤毳变玄发，鸡肤换朱颜。前形与后貌，相去三十年。

勿叹韶华子，俄成皤叟仙。请看东海水，亦变作桑田。
横山寺楞伽塔诗 其一
周南（宋代）

白傅游春得几回，寺门还对海门开。行人莫问横山塔，曾见开皇混一来。
伤梅公异二首 其一
刘敞（宋代）

已矣梅公异，乡庠漫贡生。竟无杨得意，终失马相如。

道德生何负，心怀死不摅。新坟帝城外，赠泪独沾裾。
至人不器
释重顯（宋代）

谁当机，举不赚，
亦还稀。摧残峭峻，
销烁玄微。重关曾巨闢，
作者未同归。玉兔乍圆乍缺，
金乌似飞不飞。卢老不知何处去，
白云流水共依依。
涵碧亭八咏 其八 晴渊鱼跃
程敏政（明代）

白日下深沼，游鳞动腥风。宛有川上趣，不羡濠梁翁。
途中寄李二（一作戎昱诗）
李益（唐代）

杨柳含烟灞岸春，年年攀折为行人。

好风若借低枝便，莫遣青丝扫路尘。
折杨柳
郑愔（唐代）

青柳映红颜，黄云蔽紫关。忽闻边使出，枝叶为君攀。

舞腰愁欲断，春心望不还。风花滚成雪，罗绮乱斑斑。
漫成
邓深（宋代）

饮罢浮蛆聊隐几，醒来扪虱谩看书。风清襟袖凉无限，云晚溪山画不如。
题易村
华岳（宋代）

路转峰回觉有村，数间茅屋瞰山阴。
午炊已饱翻匙玉，腊醖仍拚挂杖金。
穷去作文和鬼送，兴来得句倩蝉吟。
一声横笛斜阳外，吹起江湖万里心。
三老堂
刘摰（宋代）

三老非隐者，乡里道义人。缔交何绸缪，白首情益亲。

进退小或异，归于重其身。逸老田北效，筑堂北溪上。

野拙彼二老，招迹日俱往。幽泉弄清泠，平野得遐旷。

谓近隔城市，谓远非山林。青岑落尊酒，白云贮衣襟。

岁月付清醉，志蕴还长吟。颓俗可以敦，媮风为之重。

人生苦飘忽，事往真幻梦。但闻三人墓，萧萧木已拱。

朅来抚陈迹，春衣吹我衣。墙边见残萼，屋角悬斜晖。

雍琴感今昔，辽鹤惊是非。世故无足言，徘徊坏墙下。

思人爱树木，况此岿然者。子孙固无忘，又将告里社。
念奴娇·匆匆别去
柴望（宋代）

匆匆别去，算别来、又是几番春暮。酒债不偿还似可，负了若干暮句。渭北春天，江南夜雨，总是伤情处。黯然消歇，绿杨一阵莺语。空记十载嬉游，如今蓦地，两处成离阻。纵是相逢天涯路，难觅年时欢侣。寄语东君，岁华不驻，谁为留春住。小楼昨夜，东风依旧飞絮。
和陶咏三良
苏轼（宋代）

此生太山重，忽作鸿毛遗。
三子死一言，所死良已微。
贤哉晏平死，事君不以私。
我岂犬马哉，从君求盖帷。
杀身固有道，大节要不亏。
君为社稷死，我则同其归。
顾命有治乱，臣子得从违。
魏颗真孝爱，三良安足希。
仕宦岂不荣，有时缠忧悲。
所以靖节翁，服此黔娄衣。
游焦山回船抵甘露港江上口号
鲍皋（清代）

天上楼台出润州，连峰不断女墙头。浑忘家是城南杜，如作江山万里游。
柳十首 其二
李山甫（唐代）

受尽风霜得到春，一条条是逐年新。寻常送别无馀事，争忍攀将过与人。
次韵牡丹四绝 其四
李之仪（宋代）

我老迂疏合灌园，强来乘障负初暄。多情似识伊川旧，宛是韩公第一根。
会哙岑山人（戊寅仲冬六日）
王周（宋代）

渝州江上忽相逢，说隐西山最上峰。

略坐移时又分别，片云孤鹤一枝筇。
吴中致蟹
高似孙（宋代）

天雨洞庭霜，寒驱解力忙。
全然空俗味，只是作诗香。
酒已方才熟，橙犹未肯黄。
让渠茶灶火，禾月煮沧浪。
召入翰林别同僚
刘筠（宋代）

一辞銮署守英蕃，两见庐峰媚翠樽。
政懦每怜民若子，岁丰还喜稻成孙。
离愁且饮闲人酒，密对须求长者言。
入奉清朝同一德，晨趋岂叹鬓霜繁。
和人杂咏六首
卫宗武（宋代）

世荣易消歇，犹岁多旱涝。
又如红紫芳，焉得四时好。
岂若潜窈深，考古而学道。
葆真育其龢，英华发枯槁，
出处明所宜，慎勿为小草。
颂古七首·世尊升座
释慧勤（宋代）

一轮明月挂天心，四海生灵荷照临。
何必西风撼丹桂，碧霄重送九秋音。
外弟李定少卿挽诗三首 其二
赵抃（宋代）

少列吾姑子，怀能负俊良。歌诗追李杜，笔札出钟王。

道指三千远，年踰六十亡。嗟哉长已矣，冠剑失威光。
还赴蜀中贻示京虽游好
卢照邻（唐代）

樊宿花初满，迂台柳向飞。
如何正此日，还望昔多违。
怅别凤期阻，将乖云会稀。
敛袄辞丹闷，悬旗涉翠微。
野禽喧戌鼓，春草变征衣。
徊顾长安道，关山起夕霏。
枫岭
李霨（清代）

枫岭与梨岭，南北相拱揖。石脉固潜通，蟠峙各独立。

林木互纠纷，乱峰森𧥄𧥄。其巅判闽浙，风土隔邦邑。

跻崖俯绝谷，转道仅微级。凌空危桥滑，束涧鸣溜急。

负担尽游估，攀缘如蚁集。伤哉营微利，走险讵夙习。

下见稻畦人，惊客举蓑笠。驰骛违所性，邅回增忧色。
佚老堂为丞相文安公作 其二
綦崇礼（宋代）

帝眷民瞻岂暂望，江山信美可终藏。元勋合冠凌烟阁，雅兴聊同绿野堂。

已作时霖却龙卧，行看天讨待鹰扬。嘱公未用安高退，准拟功成老故乡。
送真舍人帅江西八首
刘克庄（宋代）

淮汉沄沄战血腥，蜀山鬼哭不堪听。
如何一线江西路，独现奎星并福星。
淡北八景 其二 坌岭吐雾
林逢原（清代）

叠巘回环障海门，迷濛雾气幻朝昏。岩腰初出披飞絮，洞口旋朝挂晓暾。

同作雨云归楚泽，忽闻鸡犬隔桃源。楼台蜃市如相近，缥缈神仙合断魂。
临川山行
周瑀（唐代）

朝见青山雪，暮见青山云。云山无断绝，秋思日纷纷。
饯王相公出牧括州
刘长卿（唐代）

缙云讵比长沙远，出牧犹承明主恩。城对寒山开画戟，

路飞秋叶转朱轓.江潮淼淼连天望，旌旆悠悠上岭翻。

萧索庭槐空闭閤，旧人谁到翟公门。
宫词
宋白（宋代）

慢拍红牙转眼波，念奴楼上一声歌。
春喉爽朗天颜喜，不遣帘前乐器和。
涵空阁
叶茵（宋代）

浪说涵空未是空，一阑罗列几巃嵷。
世人若问空中景，此景从来是梦中。
甲午淮幕和萧应父赠郑允蹈韵
李曾伯（宋代）

休从太上问灵均，华发骎駸及此辰。
万里斗槎难远问，一时星此玷同寅。
纵逢裨灶言何益，自断虞翻相己也。
且喜岁星临宋分，今年颉利定称臣。
辞朝
钭元珍（宋代）

大定山河四十秋，人心不似水长流。受恩深处宜先退，得意浓时便好休。

莫待是非来入耳，从前恩爱反为雠。世间多少忠良将，服事君王不到头。
春日六绝句
杨万里（宋代）

日落碧簪外，人行红雨中。
幽人诗酒里，又是一春风。
横吹曲辞。出塞曲
贯休（唐代）

扫尽狂胡迹，回戈望故关。相逢唯死斗，岂易得生还。

纵宴参胡唯，收兵过雪山。不封十万户，此事亦应闲。

玉帐将军意，殷勤把酒论。功高宁在我，阵没与招魂。

塞色干戈束，军容喜气屯。男儿今始是，敢出玉关门。

回首陇山头，连天草木秋。圣君应入梦，半路遣封侯。

水不担阴雪，柴令倒戍楼。归来麟阁上，春色满皇州。
颂古三十六首
释惟一（宋代）

万法不为侣，一口及西江。
玉磬才槌动，金钟应手撞。
三三元是九，两两不成双。
此意凭谁委，令人忆老庞。
地黄
苏轼（宋代）

地黄饲老马，可使光鉴人。
吾闻乐天语，喻马施之身。
我衰正伏枥，垂耳气不振。
移栽附沃壤，蕃茂争新春。
沉水得稚根，重汤养陈薪。
投以东阿清，和以北海醇。
崖蜜助甘冷，山姜发芳辛。
融为寒食饧，?燕作瑞露珍。
丹田自宿火，渴肺还生津。
愿饷内热子，一洗胸中尘。
送永康司理张思纯东归
吕陶（宋代）

曾把丛蓍叩大钧，少逢升渐屡逢屯。平生道在惟藏器，今日途穷耻问津。

万事感怀归白发，九衢欺客是红尘。何须便作林泉计，未必文章误此身。
幽居遣懹
陆游（宋代）

大患元因有此身，正须枵腹对空囷。
扶持接客宁嗟老？质贷迎空未厌贫。
碓下罕遗鸡啄粒，席间不扫鼠行尘。
时时笑顾儿曹说：纵有烟霄莫问津。
昼倦
杨万里（宋代）

爱日曛人欲睡昏，自匀嫩火炷炉薰。
蜘蛛已去惟存网，犹罥窗间一只蚊。
题铁仲坚宣差所藏罗稚川烟村图
刘诜（元代）

荒村漠漠烟连山，谁家野店两树间。青帘稍出树梢外，秋风败叶寒班班。

路通白石流水乱，长桥缥缈依山涧。渔姑得酒归意速，携稚渡桥如落雁。

寒藤老木又一川，罾船方馔罾斜悬。有鱼有酒复有客，风致何必能诗篇。

乱鸦几点天疑暮，欲泊未泊环高树。小舟七八散前滩，或倚长篙收钓具。

君不见鸱夷一舸游五湖，子陵羊裘钓桐庐，安知若人非其徒？
江南曲八首 其五
刘希夷（唐代）

舣舟乘潮去，风帆振早凉。潮平见楚甸，天际望维扬。

洄溯经千里，烟波接两乡。云明江屿出，日照海流长。

此中逢岁晏，浦树落花芳。
正月十九日四更起读朱文公年谱至天大明赋十
方回（元代）

孟子告子辨内外，汉王项王争雌雄。
谁欤著定会陔录，梭象终输与遁翁。
叶宣义家寿祉堂
周紫芝（宋代）

吉人为善天所彰，效有迟速理则常。叶侯天骥少未骧，读书过眼下十行。

易如翻水成文章，学既日富名日昌。谓取富贵如探囊，当时馀子皆擅场，呼不成卢空绕床。

直气勇决何可当，买田筑室龙池阳。夜光穿屋万丈长，人言家有明珠双。

青衫归侍宴几傍，仿佛月中丹桂香。要看玉树争芬芳，击鲜不羡游诸郎。

大裘执玉郊圆苍，厖恩厚泽均四方。翁年九十鬓不霜，锡以命服闾里光。

门前贺客俱奔忙，手持牛酒填康庄。遂摘天语名公堂，不须灵寿扶徜徉。

高文戛玉鸣琳琅，省郎言语如君房。天公报德殊未央，传家奕叶寿且康。

王母昼着云锦裳，麻姑行酒倾琼浆。壶中日永醉玉觞，赤松黄石相扶将。
五月十三日种竹
文徵明（明代）

分得亭亭绿玉枝，雨馀生意满阶墀。凌梢已展疏疏叶，护粉聊阶短短篱。

肯信移来真是醉，不愁俗在未能医。人间此夜频前席，凉月虚窗更自宜。
次韵王彦猷参谋避胡
周紫芝（宋代）

诗如摩诘自名家，未数刘颠赋雪车。问字谁携子云酒，敲门拟雪玉川茶。

回头拾得风前句，扫地先除眼界花。老去无缘浑似梦，相随真欲问毗邪。
海棠烂然要诸君子赏之分韵得壶字二首 其一
李梦阳（明代）

绕树巡檐兴恨孤，缛红繁绿似渠无。童知小径晨先扫，客有高轩夜特呼。

巳拚落英欺舞袖，更堪歌鸟劝提壶。幸能老去花常健，遮莫尊前醉共扶。
九日寄和父弟
赵蕃（宋代）

走马忆登江上台，闻知兴废使人哀。遥怜冷澹黄花节，远对飘零白雁来。

念尔不堪怀为恶，思余应是首频回。诗成寄与憨申诵，句累难教心孔开。
雪中寻僧
赵汝鐩（宋代）

寻僧同踏雪，握手上钟楼。
初下寒飘屑，才浓风辊球。
水波糊纸阖，春乳泛茶瓯。
片片看来好，庞公有话头。
雷州陆公泉
马宗琏（清代）

蛮烟瘴雨倍思家，汲水闲烹顾渚茶。似到秋深无客至，海桐花放日西斜。
孤灯效玉川子五首 其四
宋湘（清代）

数茎黄须兀自撚，每到三更三点时。童子不知聊破寂，背言穷死只吟诗。
兴教寺海棠
杨慎（明代）

两树繁花占上春，多情谁是惜芳人。京华一朵千金价，肯信空山委路尘。
道经凤阳
赵湛（清代）

飞楼缥渺海云孤，山顶星坛定有无。不信青田占气象，还教赤县变荒芜。

瑶台归鹤悲辽水，玉寝啼鹃拜鼎湖。闻说梵宫遗宝衲，月明珠树少栖乌。
落日汎舟拉赵寒泉刘成道
释居简（宋代）

雨添湖满绿浮堤，高柳摇青接葑低。觅得晚凉船便住，背斜阳处听蝉嘶。
即日用义山韵
吕锦文（唐代）

一官瓠落几时休，即日舟行不少留。红叶白云游子意，溟鱼塞雁故人愁。

钟声催曙思蓬岛，山色衔波上竹楼。楚尾吴头天浩渺，临流悬忆钓璜钩。
题闾丘氏巢凤亭以其子登科胡茂老名之
张守（宋代）

令君命卿家，一经世遗子。煌煌丹桂枝，寂寞踰五纪。

朅来山水县，辟馆贮书史。竹梧森翠碧，鸾鹄自停峙。

翩翩丹穴雏，一鸣惊众耳。綷羽览辉翔，百鸟各披靡。

英姿凌云气，玉颊编贝齿。唾手取青毡，父老为惊喜。

宁无英妙年，亦或拾青紫。上堂拜重庆，此事世无比。

勉哉尊所闻，烟霄千万里。五斗暂折腰，百鍊无绕指。

矫翼仪舜韶，作瑞明光里。来者玩兹亭，甘棠同勿毁。
闻道
刘峻（南北朝）

闻道诗人咏絮烟，清愁欲拂碧云边。莲歌阒寂波如削，兰佩轻寒露渐圆。

笔若生花应尽落，扇当长夏已先捐。红颜一去无消息，怅卧东风十二年。
次韵伯皋见别
韩淲（宋代）

半世交游独有君，春风桃李满溪濆。数杯别酒同舟去，一种离情两路分。

从昔早衰陶靖节，只今多病沈休文。浮名绊此身何用，醉眼晴空霭霭云。
息鸡图
薛福保（清代）

蛰影山樊内，形神两不期。都忘芥距意，岂有稻粱思。

画者通微悟，天倪妙独追。己应知晦养，胜似午啼时。
溪行 其一
方岳（宋代）

春风何时来，柳色已如此。山中不知年，或告以于耜。

鸣蓑起饭牛，青青渺烟水。独有头上霜，春风不吾以。
送兵部陆学士赴漕闽中
胡宿（宋代）

宣风一面得瓯闽，丹舸乘流破月痕。玉色暂辞当牖坐，衣香初隔止车门。

帝台回望相竿远，仙峤重过射的存。曾颂天禧金石刻，定应宽利赋朝恩。
秋晓闻鸿
王逢年（明代）

斗转砧稀秋夜阑，朔云遥度雁声寒。
梦回旅馆灯初落，书寄衡阳叶正残。
隐隐断行迷极浦，苍苍斜月带长安。
湘南塞北关情远，人倚青楼几处看。
赠许紒岩
林尚仁（宋代）

年齿未三十，清名已照人。
才高犹苦学，俸薄不言贫。
留客醉终日，爱花吟过春。
自怜闲未得，满面扑京尘。
大港即事次韵
蔡肇（宋代）

野草追随岸接篱，紫荆门巷日平西。
自言今岁春耕早，腊雪消来水一犁。
烟
徐夤（唐代）

燎野焚林见所从，惹空横水展形容。能滋甘雨随车润，

不并行形逐梦踪。晴鸟回笼嘉树薄，春亭娇幕好花浓。

有时片片风吹去，海碧山清过几重。
归自郡城见道中山矾盛开
陈渊（宋代）

梅豆班班已满枝，暗香犹未吐酴醾。和风煖日江南路，正是山矾烂漫时。
和郤仲辅开化寺三首 其二
吕陶（宋代）

目前尘坌最重重，乍见名山喜动容。选胜道装堪著屐，谈禅麈柄亦挥松。

千寻急欲攀秋径，十里犹闻击午钟。下得峦林又牵俗，特书归恨寄晴峰。
偈倾一百三十三首
释法薰（宋代）

举古举今，和泥合水。
说心说性，画虎成狸。
郊居书事
赵蕃（宋代）

物意因人喜，人情与物和。
家家缲茧火，处处插秧歌。
麦熟黄疑委，桑余路尚多。
我居虽逼仄，度日亦婆娑。
以坡公君如大江日千里我如此水千山底为韵作
赵蕃（宋代）

楚国千年薮，岷山万里江。
胡为入吟笔，政以落蓬窗。
西江月·其六
辛弃疾（宋代）

堂上谋臣帷幄，边头猛将干戈。天时地利与人和。燕可伐与曰可。
此日楼台鼎鼐，他时剑履山河。都人齐和大风歌。管领群臣来贺。
芭蕉雨 咏秋雨
陈维崧（清代）

似梦如尘淅淅，乍无还乍有、何时歇。夜永三更将绝。

正值曲巷砧鸣，颓墙蛩咽。

阵阵罗衾凉彻。愁共小屏摺。逢白雁北来、和人说。

说道汉寝唐陵，今夜雨洒丹枫，尽流红血。
清晓
何应龙（宋代）

清晓轻传一信风，花添红粉草添茸。
画楼十二栏干曲，春在珠帘第几重。
淮上喜雨聊句
苏舜元（宋代）

江淮经岁旱，春暮忽然雨。
乱点逾广津，散洒入原土。
万物气稍苏，厉妖莫能聚。
群山洗故尘，紫翠坐可数。
昏如笼纤妙，媚若隐绀缕。
碧瓦南崦中，重叠出迥覩。
扁舟凌空飞，白鸟人烟舞。
遥林动新滋，颜色若可取。
碧草弄微芳，低昂欲来语。
緐声过沙头，上下讴哑橹，
浓淡新画成，快惬久病愈。
念此时多虞，岂得岁少阻。
焦心闵疲农，虚口待得稌。
县吏事凶贪，气若解缚虎。
惟于从诛敛，乃能奋怒武。
青天虽云明，疑不照艰苦。
此时忽霶霈，知有神物主。
不然诸苍生，性命委草莽。
本蹶邦岂宁，皮去毛安附。
歌此告巨公，行当视前古。
次韵周秀实见寄长篇
王洋（宋代）

当年识君恨不早，丽句清高人缥缈。
有如商律变初秋，慢绿夭缥俱一扫。
自亲兰杜袭馀芳，归爇寒炉陋昏枣。
乃知形骨纵龙钟，胜处精神不衰老。
我辞官下曾几时，囊甑虽贫未空倒。
女儿索嫁金无馀，绿过知难坐丘嫂。
人言贵贱在天公，饥饱更须关富媪。
是事姑置无相闻，瓜蓏分区竹有孙。
署风长养远林密，雨脚并合前溪浑。
伤心事虑渐消省，胡不俯仰随欣欣。
有时放意枕书卧，亦复倚杖看荷翻。
殷勤不如偶相遇，过我思同明月尊。
世间明月向人好，丞不负余余负君。
瘗鹤铭有序
刘伯琛（清代）

伟兹胎禽，禀质清绝。顶孕丹砂，羽洁白雪。翱翔紫盖，长养青田。

梦寻坡老，影伴逋仙。海天泬寥，偏来尘壤。饮啄戕性，委形何往。

华亭断唳，缑岭增哀。风林月夜，鹤兮归来。
李宗古出示谢李道人苕帚杖从蒋彦回乞葬地二
黄庭坚（宋代）

提携禅客扶衰杖，断当姻家葬骨山。
因病废棋仍废酒，鹧鸪鹦鹉伴清闲。
题酒家壁
陆游（宋代）

智若禹行水，道如丁解牛。
蘧蘧几春梦，泛泛一虚舟。
事定忧何益，狂来醉始休。
青帘夸酒美，且复共登楼。
与魏倅葛书记同谢雨于黄龙洞回憩小玲珑晚饭
王炎（宋代）

政术平生欠讲明，赖公关决可蒙成。
食新虽有丰登望，阖郡宁无叹息声。
因为赛神携一榼，暂能择胜驻双旌。
归来依旧尘劳在，不尽消遥物外情。
送赞礼郎黄渊静监北平秋祀毕还京
刘崧（元代）

圣王秩祀周寰宇，使者承宣莅北平。监礼登坛严夙戒，守臣将事报秋成。

中天雨露三时顺，北极星辰五夜清。自是皇心昭感格，从容入奏颂佳声。
梅花
王珪（宋代）

冷香疑到骨，琼艳几堪餐。
半醉临风折，清吟拂晓观。
赠春无限意，和雪不胜寒。
桃李有惭色，枯枝试并栏。
叹白发
韦应物（唐代）

还同一叶落，对此孤镜晓。丝缕乍难分，杨花复相绕。

时役人易衰，吾年白犹少。
余赋佚老堂志宏见和复用前韵成一篇呈兴宗
李纲（宋代）

人生期百年，得老亦无几。超然高世士，急流贵勇止。

挂冠神武高，不与王侯事。驱车返田庐，出关随父子。

宁知千载后，夫子亦云尔。虚堂号佚老，游息长在此。

心閒齐物我，漏尽谢生死。遗德蔼清芬，承家有贤嗣。

行年踰六十，遇物如止水。岂惟诗家流，端是林下士。

闭关园日涉，不种红与紫。满庭松桂香，月露浩如洗。

风篁自萧萧，池溜方泚泚。知我却叩高，锄榛出芳卉。

杞菊初长苗，棠梨半含蕊。清谈款襟抱，忘此德与齿。

境幽人复佳，发我斐然意。作诗挂楹间，拙恶何时弭。

邓侯亦可人，佳句实予起。抱膝更长吟，芜音惭四始。
柬江佥宪少峰昔以符卿谪官
陈良珍（明代）

归卧芗溪日，相逢鬓已斑。留宾开北海，凿牖对南山。

畎亩丹心在，图书白日閒。当年思用旧，休厌紫宸班。
季春上旬苑中即事
王安石（宋代）

辇路行看斗柄东，帘垂殿阁转春风。
树林隐翳灯含雾，河汉欹春月坠空。
新蕊漫知红簌簌，旧山常梦直丛丛。
赏心乐事须年少，老去应无日再中。
水落二首
杨万里（宋代）

桑椹垂红似荔支，荻芽如臂与人齐。
夜来水落知深浅，看取芭蕉五尺泥。
和耿天骘以竹冠见赠四首
王安石（宋代）

竹根殊胜竹皮冠，欲著先须短发乾。
要使山林人共见，不持方帽御风寒。
闻崔氏女拜无念学道戏柬念师
袁宏道（明代）

撇他螺黛与铅华，爱渴惟消一碗茶。檀板且教歌梵字，罗衣权剪作袈裟。

心如止水堪容月，身似寒株也著花。摩顶几回亲记取，生生世世法王家。
长亭怨
张炎（宋代）

笑海上、白鸥盟冷。飞过前滩，又顾秋影。似我知鱼，乱蒲流水动顾饮。岁华空老，犹一缕、柔丝恋顶。慵忆鸳行，想应是、朝回花径。
人静。怅离群日暮，都把野情消尽。山中旧隐。料独树、尚悬苍暝。引残梦、直上青天，又何处、溪风吹醒。定莫负、归舟同载，烟波千顷。
赋南园敧笋
刘崧（元代）

秾花嫩蕊各争春，乳燕鸣鸠亦恼人。偃蹇南园敧竹笋，独依榛藋蔽閒身。
梨花
强至（宋代）

旧爱乐天句，今逢带雨春。
花中都让洁，月下倍生神。
翫好张瑶席，攀仍赠玉人。
莫开红紫眼，此外尽非真。
南江遐祉 其一
霍与瑕（明代）

园有蔬兮紫姜，嘉果熟兮柑黄。绿橘垂兮青焦，荐寿筵兮侑觞。

山之高兮水之长，君子偕老兮乐未央。
送王衢赴举
魏野（宋代）

独荐因公道，孤寒去若何，
遥装行李少，近事祖筵多。
小雪飘嵩岳，微冰结汴河。
归来乘驷马，林下愿重过。
金廷标秋英十二种 其五 秋海棠
弘历（清代）

一种寒英性独柔，露华拂槛最风流。长生殿里痴情重，既占春还不让秋。
送僧法印志因西游京师
贺铸（宋代）

刻雪裁冰物外人，强随肥马走京尘。
未应无地栽桃李，江北江南一样春。
南楼
王十朋（宋代）

江汉西来于此会，朝宗东去不须分。银涛遥带岷峨雪，烟渚高连巫峡云。

鹦鹉洲悲狂处士，蛟龙池化故将军。登临长愿如今日，尘静元规楚不氛。
陆子逸惠桃花戏赠
韩元吉（宋代）

故人招我千山里，也有仙葩巧送春。
麝馥染衣金缕重，酒红生粉玉肌匀。
洛城景物知谁纪，寒食风光独处新。
莫把天香调行客，晓妆留与绿窗人。
逃禅室与苏伊举话旧有感
丁鹤年（元代）

不学扬雄事草《玄》，且随苏晋暂逃禅。
无锥可卓香严地，有柱难擎杞国天。
谩诧丹霞烧木佛，谁怜清露泣铜仙。
茫茫东海皆鱼鳖，何处堪容鲁仲连。
喜迁莺（表海亭冬日闲宴）
黄裳（宋代）

雕栏闲倚，瑞雪霁、浣出人间金碧。下想名园，芳心多少，欲占九碧颜色。洞开路入丹汉，自是神仙真宅。寒吟外，看歌云舞雪，光阴难得。

谁共怀古意，东海一老，居易头垂白。自此英雄，功名相继，空有寂寥遗迹。圣贤电拂休笑，离合许多宾客。使君乐与人同，且对云门斜日。
系裙腰 春情
沈宜修（明代）

东风薄劣絮飞斜。红香落、乱朝霞。榆钱不买春风住，人未还家。

翠绡泪，滴无涯。

小院重重芳草绿，屏半掩、梦梨花。鹃声又唤黄昏近，几阵归鸦。

渐看月影到窗纱。
题周几道桂轩
陈文蔚（宋代）

轩前一树桂，手种知为谁。
但见青如盖，团圆障朝曦。
西风入庭户，吹香浮酒卮。
相与一浩歌，涣焉剖藩篱。
暮春有感寄友人
鱼玄机（唐代）

莺语惊残梦，轻妆改泪容。
竹阴初月薄，江静晚烟浓。
湿觜衔泥燕，香须采蕊蜂。
独怜无限思，吟罢亚枝松。
西斋秋感二十首 其十四
方回（元代）

如仁故宜褒，小器自当贬。圣言存至公，功罪岂相□。

□□微此人，孰禦匪茹猃。归坫备大夫，亦已越绳检。

末季饶梼餮，妄自作崖厂。聘室至无算，食玉不云忝。

丝毫靡建立，日夜煽虐焰。攫啖知饱足，曾不如猿嗛。
忆青娥
祝允明（明代）

云窗梦破十年春，浅笑深颦隔一春。
时节风光浑似旧，灯花一颗照愁人。
癸已圣节二首
曹勋（宋代）

晓云绀瓦不飞霜，瑞霭融春十月阳。
电绕璇枢开上瑞，虹流华渚叶珍祥。
威腾紫塞天骄外，日拱苍龙阙角傍。
今岁泰寺伸谒款，是宜万寿咏无疆。
踏云行·六出飘
马钰（金朝）

六出飘?，万峰耸翠。琼花陨地风吹起。穿帘透幕逞逍遥，人前风要呈祥瑞。渔父莎披，子猷兴至。高阳酒价重增贵。万民何事有馀欢，来年
予自武昌携二猿归夜闻清啸偶成
岳珂（宋代）

乐天听琵五，尝赋猿哀鸣。
物产无古今，均此浔阳城。
我居庐山趾，日夕游郊坰。
步足历幽谷，登山穷绝陉。
经行遍岩岫，未始闻此声。
相望三百年，山水同虞衡。
讵可风气殊，乃亦殊所生。
矫矫长臂公，相从东归舲。
皎皎白玉面，玄衣吟啸清。
线垂黄金衣，诡侍夸异形。
不系李约铁，悲风动南{左氵右灵}。
不把碧玉环，峡山栖杳冥。
楚宾攀树枝，肠断不堪听。
变化倏异涂，更作巴西称。
突兀见眼前，儿童不知名。
西轩骤雨过，东牖初月明。
循阶闻夜蛩，有酒仍独倾。
忽闻湘水吟，顿觉凄然惊。
吾方笑乐天，为此外物撄。
反观还自笑，翁倦非忘情。
奉和圣制重阳日即事
武元衡（唐代）

玉烛降寒露，我皇歌古风。重阳德泽展，万国欢娱同。

绮陌拥行骑，香尘凝晓空。神都自蔼蔼，佳气助葱葱。

律吕阴阳畅，景光天地通。徒然被鸿霈，无以报玄功。
浣溪沙
晁端礼（宋代）

一见郎来双眼明。春风楼上玉箫声。谁信同心双对子、苦难成。

箫珮空传张好好，钿筝谁继薛琼琼。若是今生无此分、有来生。
仲夏过红桥阻雨次日寻幽至暮 其一
戴亨（清代）

耽幽忘溽暑，特地到君家。草色分行鹿，莺声老落花。

于陵逃俗远，陶令去官赊。野性偕孤鹤，相随看早霞。
送表忠观钱道士归杭
苏轼（宋代）

〔熙宁十年，诏以龙山废佛祠为表忠观。
元丰二年，通教自杭来，见予于吴兴。
问：“观亦卒工乎？”曰：“未也，杭人比岁不登，莫有助我者。
”余曰：“异哉，杭人重施轻财，是不独为福田也，将自托于不朽，今岁成矣，子其行乎？”及还，作诗送之。
”〕先王旧德在民心，著令称忠上意深。
堕泪行看会祠下，挂名争欲刻碑阴。
凄凉破屋尘凝座，憔悴云孙雪满簪。
未信诸豪容郭解，却従他县施千金。
示张仲原秀才二首一
晁补之（宋代）

去年钜野张狂澜，黄河水不到鱼山。
焦城有屋仲子筑，它日能来相往还。
得詹田佳城
朱升（宋代）

风水集詹田，藏川夹石川。遛心垂半世，藏体付千年。

海内风尘息，城南灯火偏。亲朋何用哭，含笑入黄泉。
和秦楚材直阁韵
吕本中（宋代）

胡马南来议击毬，忽闻羌虏斩杨酋。一年春事兵氛退，万国欢杨佳气浮。

台阁如君须强起，林泉容我且归休。汉家基业无穷尽，早晚留侯与运筹。
乌鹊引
宋自逊（宋代）

彼乌鹊兮，无异众禽之鸣。
吉凶在人兮，彼鸣何心。
吁嗟人兮，万物之灵。
不能自信兮，占吉凶於二禽。
读东坡集中有归去来兮辞集字诗喜其用韵仍集字和之 其二
顾应祥（明代）

寓宇畴非寄，良辰不我留。登丘候云出，入壑引泉流。

遗世成孤往，怀人赋远游。临风几惆怅，今日复焉求。
初到渔沧溪
陈宓（宋代）

平生不到沧渔溪，邂逅相逢如有约。
远观已得环岫奇，俯瞰未识游鱼乐。
倚栏初试一铢饵，便有纖鳞最先觉。
须臾蚁杂复蜂屯，短鬣轻鬐恣腾跃。
小鱼拙谋谩狂肆，大鱼侧睨无能苦。
饵浮未下众所争，百鸟终难胜一鹗。
昔日鲁侯思往棠，高情反被轩裳缚。
安得如吾闲暇身，尽日相欢无适莫。
阴春寒生尚可爱，想见六月清风濯。
要须更待明月归，霜雪喧豗应不恶。